Afsluttende refleksionsopgave – Køn og handlemuligheder i fortid og nutid

Når vi ser tilbage på kvinders handlerum under Den Franske Revolution, kan vi let komme til at tænke: “Hvor var det begrænsende! Sådan er det heldigvis ikke mere.” Når man arbejder historiefagligt, skal man stoppe op, så snart den slags tanker melder sig. Fortiden, inklusiv dens politiske og etiske problemstillinger, skal helst forstås på egne præmisser, og sammenligninger med nutiden bør kun ske med eksempler, der er reelt sammenlignelige. Vi kan og bør fælde dom over fortidens aktører, men hvis sammenligninger med nutiden ikke er reelle, kan eleverne hurtigt få den opfattelse, at deres egen verden og dens moralske univers er naturgivent, selvom det jo er lige så historieskabt og omskifteligt som fortidens. 
Det er den pointe, der ligger i Peter Seixas’ begreb: historiefagets etiske dimension. 

Med det i mente skal I nu i jeres grupper lave følgende 3-delte refleksionsopgave med en ekstra lille bonusopgave:
1. Historisk indlevelse
· Beskriv de kønsnormer, der påvirkede ”jeres” kvindes muligheder. 
· Hvordan navigerede hun i disse normer?
· Hvilke valg virkede naturlige eller selvfølgelige for samtiden, men ikke for os?

2. Nutidig parallel
Find et nutidigt eksempel, der strukturelt ligner det, din historiske kvinde oplevede, uden at være identisk. Det skal med andre ord ikke være et trivielt eksempel som “kvinder må alt i dag, men arbejder stadig mest i hjemmet”. Det skal være et konkret felt, hvor nutidens kønsnormer påvirker handlemuligheder. Vær opmærksom på, at mænd også er ”køn” og påvirket af kønsnormer. 
I kan fx fokusere på:
· forventninger til kvinders følelsesarbejde i pædagogiske (omsorgs)fag 
· stigma omkring mænd i omsorgsfag 
· mænds forventede “styrke” og modvilje mod at søge hjælp 
· moderidealet og dobbeltsanktion (“karrierekvinde vs. god mor”) 
· bias i politiske medier fx “likeability”-krav for kvindelige politikere 
· krops- og stilkoder i ungdomskulturer (hvem må være “naturlig”?) 
· seksualiseringspres vs. puritansk kontrol i sociale medier 
· minoritetskvinders dobbeltposition (køn + etnicitet) 
· forventninger til maskulinitet i fx folkeskolepædagogik 
· queer-personers kønsudtryk som social risiko

3. Analyse og sammenligning
· Hvordan kan nutidens kønsforventninger begrænse handlemuligheder på en måde, der ligner det historiske eksempel?
· Hvilke mekanismer er ens og hvilke adskiller sig fra hinanden? 
· Hvad kan historiefaget lære os om at opdage sådanne mekanismer i nutiden?
· 
4. Bonus – folkeskolen
Skriv 3–4 linjer om, hvordan du ville hjælpe en 7.-9. klasse med at arbejde kritisk og etisk med forholdet mellem fortid og nutid, uden at dømme fortiden eller idealisere nutiden.

